Mistä on kyse? Bitcoin on tietokoneharrastajien luoma kokonaan elektroninen rahayksikkö, joka ei ole hallitusten tai keskuspankkien hallinnoima. Valuuttaa voi käyttää ostosten tekemisiin monissa verkkoliikkeissä.

Kasvanut kysyntä on nostanut bitcoinien arvoa nopeasti, koska uusia bitcoineja tulee liikenteeseen sähköisen "kaivamisen" kautta vakituisella nopeudella, eikä tarjonta ole voinut vastata kysyntään.

Sähköisen internet-valuutta bitcoinin arvo on joutunut syöksykierteeseen. Räjähdysmäistä arvonnousua jo monta kuukautta nauttineen rahayksikön arvo romahti keskiviikkona muutamassa tunnissa yli 260 dollarista jopa 126 dollarin lukemiin. Euroissa putous oli 200 eurosta sataan.

Rajun putouksen jälkeen kurssi lähti jälleen nousuun. Puolen yön aikaan torstain vastaisena yönä kurssi oli 180 dollarin eli 137 euron luokkaa.

Monet analyytikot ovat ennustaneet bitcoinin kuplan puhkeamista jo pitkään, sillä sen saama julkisuus ja siitä seurannut kasvanut kysyntä olivat ajaneet kurssia ylös epäterveellisen nopeasti.